《南门司柝诗赠玉珊克温》
元代·刘崧

鸣柝何所，南门之下。孰其司之，肃肃有仪。出日自东，我柝既閒。

行道憧憧，我辟我关。日之既夕，行道涤涤。我时其闭，我柝载击。

柝声扬扬，万夫之防。一息弗戒，予职之荒。相彼高车，其禄有馀。

虑殚力劬，忧患是居。我司我柝，是力是度。贫卑之居，君子之乐。

古之抱关，亦有晨门。勿果忘哉，敬尔司存。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。